Diari Oficial de la Generalitat Valenciana


Sumari del DOGV 3152, del 30-12-1997 (1997/12422)

ORDRE de 18 de desembre de 1997, de la Conselleria de Benestar Social, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3152

Data del DOGV
:   30-12-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/12665


Data del document
:   18-12-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

4178 ORDRE de 18 de desembre de 1997, de la Conselleria de Benestar Social, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'administració de Justícia a la Comunitat Valenciana. [97/X12932]
  
Pel Reial Decret 1.950/1996, de 23 d'agost, es va aprovar l'acord de la Comissió Mixta de Transferències, adoptat pel seu ple en la sessió del dia 30 de juliol de 1996, sobre traspàs de funcions i serveis de l'administració de l'Estat a la Comunitat Valenciana en matèria de mitjans personals al servei de l'administració de Justícia.
  
Des d'aquesta data escau a aquesta comunitat l'exercici de les funcions i serveis en aquesta matèria en els termes establerts en els reials decrets 249/1996, de 16 de febrer, amb el qual s'aprova el Reglament Orgànic dels Cossos d'Oficials, Auxiliars i Agents de l'administració de Justícia, i el Reial Decret 296/1996, de 23 de febrer, amb el qual s'aprova el Reglament Orgànic de Metges Forenses.
  
Ambdós reglaments orgànics preveuen la possibilitat de nomenar personal interí per necessitats del servei, quan no siga possible, amb la urgència exigida per les circumstàncies, la prestació del servei per funcionaris de carrera. L'elevat nombre d'ocasions en què es produeixen aquestes circumstàncies per raó, entre d'altres, de l'existència de llocs vacants, concurrència en un determinat òrgan judicial del gaudi d'un o de més permisos o llicències de llarga durada pel personal funcionar que hi és adscrit, o que la mobilitat de la plantilla exigeixen, per evitar acumulació de plets i les conseqüents dilacions indegudes en la seua tramitació i dotar-les amb el personal interí sempre que la disponibilitat pressupostària ho permeta.
  
L'esmentat nomenament serà efectuat d'acord amb els criteris objectius que es fixen en la disposició de la comunitat autònoma que haurà rebut els traspassos de mitjans personals per al funcionament de l'administració de Justícia, i en el cas de la Comunitat Valenciana, amb respecte al que disposa l'art. 5 del Text Refós de la Llei de la Funció Pública Valenciana, que regula el nomenament, els requisits, la selecció i el cessament del personal funcionari interí.
  
Operat el traspàs de competències en matèria de personal, aquesta Conselleria va dictar l'Ordre de 2 de maig de 1997, que disposava els termes d'aplicació de la normativa estatal de funcionaris interins, i en concret, de l'Ordre d'1 de març de 1996 del Ministeri de Justícia i Interior.
  
En l'elaboració d'aquesta norma s'ha tingut en compte la necessitat de conjugar tres principis. En primer lloc, el respecte als principis d'igualtat, mèrit i capacitat i publicitat que exigeix l'article 5 del Text Refós de la Llei de la Funció Pública Valenciana. En segon lloc, atendre les necessitats de personal que es produesquen en els òrgans judicials mitjançant un sistema àgil i objectiu. I per últim, valorant l'experiència i formació dels candidats, incorporar com a mèrits els coneixements de valencià i d'informàtica, per raó de com es troba d'avançada l'execució del projecte legal d'informatització dels òrgans judicials de la Comunitat Valenciana.
  
Per això, conformement amb l'establert en l'art 5 de la Llei de la Funció Pública Valenciana (Decret Legislatiu de 24 d'octubre de 1995), en l'article 59 del Reial Decret 249/1996, de 23 de febrer, després de la negociació amb les organitzacions sindicals integrants de la Mesa Sectorial de Justícia de la Comunitat Valenciana, oïda la Sala de Govern del Tribunal Superior de Justícia de la Comunitat Valenciana i havent estat objecte d'informe pel Consell General del Poder Judicial, i en virtut de les competències establertes en l'article 35.e) de la Llei 5/1983, de 30 de desembre, de Govern Valencià
  
ORDENE
  
Capítol I
  
Disposició general. Competència
  
Article 1
  
La Sotssecretaria de Justícia podrà nomenar personal funcionari interí en els llocs de les plantilles dels òrgans judicials, fiscalies i serveis de l'administració de Justícia de la Comunitat Valenciana, en els següents casos:
  
- Quan es troben vacants, calga ocupar-les i no es puguen proveir de forma immediata per personal funcionari de carrera, o que existesca titular amb dret a la seua reserva.
  
- En aplicació dels "plans de reforç" a què es refereix l'art. 19.
  
Capítol II
  
Borses de treball. Característiques generals
  
Article 2
  
Als efectes del que disposa l'article anterior i d'acord amb els principis d'igualtat, mèrit, capacitat i publicitat, es constituiran les borses de treball següents:
  
a) Metges forenses.
  
b) Oficials de l'administració de Justícia.
  
c) Auxiliars de l'administració de Justícia.
  
d) Agents de l'administració de Justícia.
  
Article 3
  
Les borses de treball tindran caràcter provincial.
  
El nombre de persones que haurà d'integrar cada borsa de treball s'establirà en la corresponent convocatòria d'acord amb els següents criteris:
  
- Nombre de persones nomenades interinament l'any anterior.
  
- Necessitats previstes durant el període de vigència de les borses que es convoquen.
  
En cada borsa es reservarà un 3% dels llocs per a persones amb minusvalideses, d'acord amb el que disposa l'art. 22 del Text Refós de la Llei de la Funció Pública Valenciana.
  
Article 4
  
Les borses de treball tindran una vigència de dos anys, sense perjudici de l'establert en l'art. 20.
  
Capítol III
  
Creació de les borses de treball
  
Article 5. Convocatòria
  
La constitució de les borses escau a la Sotssecretaria de Justícia, que les convocarà mitjançant una resolució publicada al Diari Oficial de la Generalitat Valenciana.
  
La convocatòria es trametrà per ser exposada al Tribunal Superior de Justícia, audiències provincials, fiscalies, deganats i organitzacions sindicals. També s'exposarà en la Sotssecretaria de justícia i en les delegacions territorials de la Conselleria de Benestar Social d'Alacant i Castelló.
  
Article 6. Requisits d'accés
  
Per accedir a les borses de treball, les persones interessades han de complir els requisits exigits en els respectius reglaments orgànics per a l'ingrés en els cossos de funcionaris de l'administració de Justícia.
  
Tret del supòsit que siga exceptuat expressament en la convocatòria, els qui exercesquen funcions com a interins quan finalitze el termini de presentació d'instàncies hauran de presentar una sol·licitud si desitgen ser inclosos en les borses de treball.
  
A més dels esmentats requisits, s'exigirà per a l'ingrés en la borsa:
  
a) Residència en la província on se sol·licita l'admissió.
  
b) No haver estat exclòs de l'anterior borsa de treball de personal de l'administració de Justícia per alguna de les causes assenyalades en l'article 12.2, apartats 1, 2 i 3.
  
c) Les persones que opten a les borses de treball d'oficials i d'auxiliars, hauran d'acreditar fefaentment tenir coneixements de mecanografia i d'informàtica. S'exceptua d'aquest requisit els qui acrediten haver treballat com a interí en l'administració de Justícia.
  
Article 7. Sol·licituds i documentació
  
Les persones interessades que complisquen els requisits establerts en l'apartat anterior presentaran una sol·licitud ajustada al model que s'adjuntarà a la convocatòria junt amb els següents documents:
  
- Fotocòpia DNI.
  
- Fotocòpia de la titulació necessària per a l'ingrés en el cos corresponent.
  
- Certificat d'empadronament o residència.
  
- Acreditació dels requisits i mèrits en els termes que establirà la convocatòria.
  
Article 8. Mèrits
  
Els aspirants seran ordenats en la borsa de treball de cada un dels cossos prenent en consideració els següents mèrits:
  
a) Mèrits de caràcter general per a totes les borses de treball:
  
1. Antiguitat: amb la següent valoració:
  
- 0.25 punts per cada mes complet de servei com a personal funcionari interí de l'administració de Justícia en el cos corresponent.
  
- 0.10 punts per cada mes complet de servei com a personal funcionari interí de l'administració de Justícia, en qualsevol altre cos.
  
- 0.05 punts per cada mes complet de servei com a funcionari interí en qualsevol administració pública en el lloc per al qual siga exigida la mateixa titulació que per a la borsa sol·licitada.
  
En el cas de serveis prestats simultàniament, sols serà computat un d'ells, que serà el de major puntuació.
  
El temps màxim computable serà de deu anys.
  
2. Tres punts per haver superat el primer exercici de l'última oposició convocada per a l'accés al cos sol·licitat.
  
3. Coneixements de valencià amb la següent valoració:
  
- Certificat de coneixements orals: 0,75 punts.
  
- Certificat de grau elemental: 1,25 punts.
  
- Certificat grau mitjà: 2,50 punts.
  
- Certificat grau superior i/o capacitació tècnica: 3 punts.
  
Sols es computarà el certificat de major nivell.
  
4. Informàtica. Un màxim de 3 punts en conjunt, per cursos realitzats en un centre homologat, amb la següent valoració:
  
1. Curs de 20 a 40 hores: 0,5 punts.
  
2. Curs de 41 a 80 hores: 1 punt.
  
3. Curs de 81 a 100 hores: 2 punts.
  
4. Curs de més de 100 hores: 3 punts.
  
b) Mèrits específics per a cada borsa de treball:
  
1. Per a la borsa de metges forenses es valoraran a més els següents mèrits:
  
- 10 punts per l'especialitat en medicina legal i forense.
  
- 8 punts per l'especialitat en psiquiatria, traumatologia, ginecologia, laboratori, radiologia i anatomia patològica.
  
- 5 punts per altres especialitats mèdiques.
  
- 6 punts per la titulació de doctorat en medicina.
  
- 1 punt per cursos, màsters o diplomes oficials en matèries pròpies de la medicina legal fins un màxim de 4 punts.
  
2. Per a la borsa d'oficials es valoraran a més els següents mèrits:
  
- 6 punts pel títol de llicenciatura en dret.
  
- Pel títol de diplomatura en relacions laborals, graduat social, criminologia o 3 cursos complets en la facultat de Dret, 2 punts per cada un, amb un màxim de 4 punts.
  
3. Per a la borsa d'auxiliars es valoraran, a més els següents mèrits:
  
- 6 punts per títol de formació professional del 2n cicle en l'especialitat administrativa.
  
- 2 punts pel títol de formació professional de 1r cicle, en l'especialitat administrativa.
  
- 1 punt pel títol de batxiller o certificat de superació de les proves d'accés a la universitat per a majors de 25 anys.
  
4. Per a la borsa d'agents es valorarà a més els següents mèrits:
  
- 3 punts pel títol de formació professional del 2n cicle en l'especialitat administrativa.
  
- 2 punts pel títol de formació professional de 1r cicle en l'especialitat administrativa.
  
- 1 punt pel títol de batxiller o certificat de superació de les proves d'accés a la universitat per a majors de 25 anys.
  
- 0.5 punts pel títol de graduat escolar.
  
5. Per a la valoració dels mèrits específics es tindrà en compte únicament el títol superior que requeresca haver obtingut l'inferior.
  
Article 9. Acreditació i avaluació de mèrits
  
En la convocatòria es determinaran els mèrits que han de ser acreditats mitjançant la presentació del corresponent certificat lliurat per l'òrgan competent.
  
Per dirimir els empats, s'hi primarà la puntuació obtinguda en cada apartat del barem començant pel primer. Si persistia l'empat, es dirimirà en favor del sol·licitant de major edat.
  
Article 10. Constitució de les borses
  
Una vegada avaluats els mèrits, la Sotssecretaria de Justícia procedirà a constituir provisionalment les borses de treball de personal seleccionat, que degudament ordenades, seran remeses per ser exposades als òrgans assenyalats en l'art. 5, paràgraf 2n.
  
Les persones interessades tindran un termini de 10 dies per a, davant la Sotssecretaria de Justícia:
  
a) Reclamar sobre qualsevol de les dades contingudes en la llista.
  
b) Optar per la borsa a què voldran pertànyer, en cas d'estar inclosa en més d'una. Si no exercita l'opció, serà inclosa en la primera borsa que corresponga seguint-hi l'ordre de l'article 2.
  
Resoltes les reclamacions, es publicaran les borses definitives seguint el mateix procediment que per a la resolució provisional.
  
Capítol IV
  
Funcionament de les borses de treball
  
Article 11. Selecció i nomenament per a un lloc concret
  
Quan es produïsca la necessitat d'ocupar una plaça vacant per alguna de les causes previstes en els reglaments orgànics respectius, se sol·licitarà a la Sotssecretaria de Justícia i s'iniciarà el corresponent procediment per a la selecció i el nomenament del funcionari interí si escau.
  
Per una resolució de la Sotssecretaria de Justícia es determinarà el procediment per a la selecció i el nomenament del personal interí, que es farà sempre respectant l'ordre de constitució, llevat de les excepcions previstes en l'art. 17.
  
Article 12. Cessament en un lloc concret
  
1. El funcionari interí cessarà automàticament en qualsevol dels següents casos:
  
1.1. Quan el lloc que ocupe siga cobert pel funcionari titular de la plaça o siga proveït per un funcionari de carrera pels procediments ordinaris.
  
Quan en un òrgan judicial haja dues o més vacants sense titular amb dret a reserva de lloc de treball i estiguen ocupades amb interins, hi cessarà l'interí més modern en el cas que un funcionari titular s'incorpore a l'òrgan.
  
En cas d'empats s'hi seguirà el que estableix el paràgraf 2n de l'article 9.
  
1.2. Per expiració del termini per al qual va ser nomenat.
  
1.3. Per renúncia al lloc de treball que està exercint.
  
2. La Sotssecretaria de Justícia procedirà al cessament del funcionari interí quan es produesca alguna de les següents circumstàncies.
  
2.1. Per falta o falsedat inicial o sobrevinguda d'alguns dels requisits exigits o de les circumstàncies al·legades per a la seua inclusió en la borsa.
  
2.2. Per sanció de falta molt greu comesa pel funcionari interí, d'acord amb el que preveu el seu reglament orgànic en matèria d'expedient disciplinari.
  
2.3. Per manifesta falta de capacitat o de rendiment. El titular de l'òrgan podrà proposar el cessament del funcionari interí a la Sotssecretaria de Justícia, motivant la seua proposta i adjuntant-hi les al·legacions de l'interessat, amb els mitjans de prova de què vulga valdre's. Se'n donarà trasllat a les organitzacions sindicals, les quals podran efectuar-hi al·legacions. Una vegada efectuats els tràmits pertinents, el sotssecretari resoldrà en el termini de deu dies.
  
2.4. Per finalització de les necessitats del servei que motivaren l'ocupació mitjançant personal interí.
  
2.5. Per supressió de la plaça exercida.
  
22.6. Per complir l'edat establerta en l'article 467 de la Llei Orgànica del Poder Judicial.
  
Article 13. Efectes del cessament
  
1. Amb caràcter general, el cessament per cap dels motius assenyalats en l'art. 12.1, apartats 1 i 2 i art. 12.2, apartats 4 i 5, implica el reingrés en la borsa corresponent en el darrer lloc de l'ordre.
  
Si el cessament es produeix abans del transcurs de quatre mesos des del nomenament i en cessar no tinguera dret a la percepció del subsidi de desocupació, es mantindrà el mateix número d'ordre que tenia en el moment de la designació en la borsa corresponent, fins que els períodes treballats sumen un mínim de quatre mesos.
  
2. El cessament per alguna de les causes previstes en l'art. 12.1, apartats 3 i art.. 12.2, apartats 1, 2, 3 i 6 suposa l'exclusió automàtica de la borsa de treball.
  
Capítol V
  
Incidències
  
Article 14. Baixa automàtica de la borsa de treball
  
Causarà baixa de forma automàtica la persona candidata que:
  
a) No accepte el nomenament per causa injustificada.
  
b) No presente la documentació que s'indique en la convocatòria per a la presa de possessió.
  
c) No es presente a la presa de possessió per causa injustificada.
  
d) No sol·licite la incorporació a la borsa en el termini de 10 dies comptadors des de la data de cessament.
  
e) En aplicació dels efectes previstos en l'article 13.2.
  
Article 15. Renúncia justificada
  
1. S'admetran com a causes justificades per renunciar al lloc de treball sense baixar de l'ordre de la llista les següents:
  
1.1. Incapacitat temporal derivada de malaltia comuna o d'accident no laboral.
  
1.2. Incapacitat temporal derivada d'accident de treball i de malaltia professional.
  
1.3. Maternitat en el cas de la mare, si la renúncia es produeix entre el setè mes d'embaràs i la setzena setmana posterior al part.
  
En cas de mort de la mare, podrà renunciar el pare dins de les sis setmanes posteriors al part.
  
1.4. Es podrà sol·licitar una suspensió per atenció de fill/a fins el compliment d'un any del fill, sense que genere cap altre dret que el manteniment en llista de borses de treball i s'hi haurà de reincorporar necessàriament en la data del compliment d'un any del fill, sense perjudici que puga reincorporar-se abans. La no sol·licitud de reincorporació suposarà baixar en la llista.
  
1.5. Mort de familiars fins el segon grau de consanguinitat o afinitat i la renúncia tindrà una limitació temporal de 5 dies.
  
1.6. Adopció, si la renúncia es produeix dins dels 50 dies naturals següents a l'arribada de l'adoptat a la nova família.
  
1.7. Matrimoni propi, si la renúncia es produeix dins dels 20 dies naturals següents o anteriors a la celebració.
  
1.8. Compliment del servei militar o prestació social substitutòria.
  
1.9. Privació de llibertat, fins que no hi haja una sentència condemnatòria.
  
2. La persona que al·legue un d'aquests motius de renúncia haurà de presentar la documentació justificativa corresponent, així com acreditar, si s'escau, l'extinció del motiu en un termini de 15 dies des de la renúncia o l'extinció, respectivament.
  
Article 16. Canvi de dades de localització
  
Les persones incloses en les borses de treball que canvien les dades per ser localitzades (adreça i/o telèfon) ho hauran de comunicar el Servei de Recursos Humans de la Sotssecretaria de Justícia en el termini de 15 dies si es produeix.
  
En cas que no pogueren ser cridats a ocupar un lloc de treball per incompliment d'aquest requisit, passaran a ocupar el darrer lloc de la llista de la corresponent borsa de treball.
  
Article 17. Excepcions al manteniment de l'ordre rigorós de la borsa de treball
  
1. Quan un funcionari interí cesse en un lloc de treball en un òrgan judicial i abans del transcurs de dos mesos siga nomenat un altre interí en el mateix òrgan, es podrà nomenar la mateixa persona, per una sola vegada, sempre que el titular de l'òrgan ho sol·licite per escrit.
  
2. En els supòsits excepcionals i per ocupar un lloc de treball que reunesca unes característiques peculiars, es podrà alterar l'ordre rigorós de les borses i nomenar persones concretes d'aquestes, en que concórreguen aquestes característiques.
  
El nomenament es farà per una resolució motivada de la Sotssecretaria de Justícia, amb un informe previ de les centrals sindicals integrants de la Mesa Sectorial de Justícia de la Generalitat Valenciana.
  
Capítol VI
  
Supòsits especials
  
Article 18. Nomenament d'oficials interins
  
Quan s'estime la conveniència de sol·licitar que s'ocupe una vacant d'oficial, el titular de l'òrgan proposarà la seua ocupació mitjançant un auxiliar del mateix òrgan.
  
En el cas que haguera dos o més candidats a la substitució, s'hi proposarà a qui tinga més mèrits d'acord amb els criteris d'experiència en l'ordre jurisdiccional concret, antiguitat i capacitat.
  
Per una resolució de la Sotssecretaria s'establirà el procediment per a la selecció i el nomenament de l'auxiliar titular substitut.
  
Solament se sol·licitarà el nomenament d'un oficial interí quan no existesca cap auxiliar titular o quan finalitze el procés de substitució previst en aquest article sense que existesca un auxiliar titular idoni.
  
El lloc provisionalment desocupat per l'auxiliar en funcions d'oficial podrà ser ocupat mitjançant el nomenament d'un auxiliar interí.
  
Article 19. Plans de reforç
  
La Sotssecretaria de Justícia, sempre que les disponibilitats pressupostàries ho permeten, podrà elaborar plans de reforç integrats per personal interí a fi d'atendre situacions conjunturals en determinats òrgans judicials.
  
Per a l'elaboració dels plans de reforç es demanarà un informe al Consell General del Poder Judicial, al Tribunal Superior de Justícia de la Comunitat Valenciana i a les centrals sindicals integrants de la Mesa Sectorial de Justícia de la Generalitat Valenciana.
  
Així mateix, serà requerit un informe favorable de la Conselleria d'Economia, Hisenda i Administració Pública.
  
Els plans de reforç tindran una durada màxima de sis mesos.
  
Capítol VII
  
Ampliació de les borses de treball
  
Article 20. Convocatòria anticipada de les borses de treball
  
Si abans del compliment dels 2 anys de vigència de les borses de treball, previst en l'article 4, el nombre d'integrants és inferior al 10% inicial, la Sotssecretaria de Justícia podrà convocar una nova borsa d'interins.
  
Article 21. Pròrroga de les borses de treball
  
Si transcorregut el termini previst per l'art. 4, no estigueren constituïdes les noves borses de treball, es prorrogaran les anteriors fins la constitució de les següents.
  
Article 22. Canvi de residència
  
Quan un interí pertanyent a una borsa de treball d'una província de la Comunitat Valenciana es trasllade a una altra província dins de la mateixa Comunitat, podrà sol·licitar el canvi de la borsa de treball i situar-s'hi en l'ordre que li correspondria segons la puntuació obtinguda.
  
Article 23. Participació i informació
  
Les organitzacions sindicals integrants de la Mesa Sectorial de Justícia de la Generalitat Valenciana participaran en el procés d'elaboració i constitució de les borses de treball, a través de la corresponent comissió tècnica d'interins.
  
Article 24. Eficàcia temporal dels nomenaments
  
La vinculació jurídica i econòmica de la Generalitat Valenciana amb els funcionaris interins sorgeix des del moment del nomenament i presa de possessió subsegüent.
  
Les persones que hauran estat proposades no podran prendre possessió ni exercir les funcions pròpies del càrrec fins que els haurà estat comunicat el nomenament per la Sotssecretaria de Justícia.
  
Aquesta vinculació s'extingeix en la data en què es produesca alguna de les causes previstes en l'art. 12 per al cessament del funcionari interí.
  
DISPOSICIONS TRANSITÒRIES
  
Primera
  
En el moment de la constitució de les borses de treball a què es refereix aquesta ordre, queden anul·lades les anteriors, sense que això supose cap dret per als integrants d'aquelles. No obstant això, el personal inclòs en les borses que en el moment de la constitució de les noves es trobe prestant serveis com a funcionari interí, seguirà en el seu lloc de treball fins el seu cessament.
  
Produït el cessament i sempre que estiguera inclòs en la nova borsa:
  
a) Si no han transcorregut quatre mesos des del nomenament i no té dret a la percepció del subsidi de desocupació, s'incorporarà en el número d'ordre que li corresponguera.
  
b) Si hagueren transcorregut quatre o més mesos des del nomenament, reingressarà en l'últim lloc de l'ordre.
  
La inclusió en les noves borses de treball no és automàtica en cap cas, per això totes les persones integrants de les borses vigents fins l'entrada en vigor d'aquesta ordre han de sol·licitar expressament el seu ingrés d'acord amb els requisits establits.
  
Segona
  
Fins al moment en què s'aprovarà la constitució de les noves borses, les anteriors continuaran en vigor i s'adaptarà el seu funcionament a aquesta normativa.
  
DISPOSICIÓ DEROGATÒRIA ÚNICA
  
Queda derogada l'Ordre de 2 de maig de 1997, de la Conselleria de Benestar Social, amb la qual es disposen els termes d'aplicació de la normativa estatal de funcionaris interins en l'àmbit de l'administració de Justícia en la Comunitat Valenciana.
  
DISPOSICIONS FINALS
  
Primera
  
Es faculta el sotssecretari de Justícia per al desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
València, 18 de desembre de 1997
  
La consellera de Benestar Social,